b'\n_START_ARTICLE_\nDevendra Banhart\n_START_SECTION_\nBiografia\n_START_PARAGRAPH_\nBanhart neix a Houston (Texas), fill d\'un pare americ\xc3\xa0 i d\'una mare vene\xc3\xa7olana que li van posar el nom de Devendra perqu\xc3\xa8 tingu\xc3\xa9s una exist\xc3\xa8ncia espiritualment rica, segons el consell del guru que seguien en aquell moment. Els seus pares, per\xc3\xb2, es van divorciar al cap de dos anys i ell se\'n va anar a viure a Vene\xc3\xa7uela amb la seva mare, on hi va cr\xc3\xa9ixer fins als 13 anys._NEWLINE_De retorn als Estats Units a causa del nou casament de la seva mare, Banhart i la seva fam\xc3\xadlia s\'instal\xc2\xb7len a Los Angeles. Acumulant dibuixos i petits texts po\xc3\xa8tics des que era tot petit, Banhart es passa els anys d\'institut tot component i il\xc2\xb7lustrant els seus impulsos creatius. _NEWLINE_Acabat l\'institut, se\'n va a viure a San Francisco, on s\'inscriu a l\'Escola d\'Art. S\'explica que all\xc3\xa0 compartia el pis amb una parella d\'homosexuals, els quals li van demanar que cant\xc3\xa9s un parell de can\xc3\xa7ons en el seu casament, fet que hauria desvetllat la seva vocaci\xc3\xb3 de cantant. Tot seguint els seus estudis d\'art, es posa a compondre can\xc3\xa7ons i comen\xc3\xa7a a fer actuacions en diversos locals. L\'any 2000 se\'n va a Par\xc3\xads, on la seva m\xc3\xbasica folk intimista i el seu carisma van causar bona impressi\xc3\xb3 entre aquells que el van con\xc3\xa8ixer.\n_START_SECTION_\nInicis de carrera\n_START_PARAGRAPH_\nQuan torna als Estats Units comen\xc3\xa7a a enregistrar can\xc3\xa7ons i va actuant entre San Francisco i Los Angeles. El 2002, durant un concert que va fer en aquesta darrera ciutat, \xc3\xa9s descobert pel director de la discogr\xc3\xa0fica Young God Records, amb el qual edita el seu primer treball Oh Me Oh My... The Way the Day Goes By the Sun Is Setting Dogs Are Dreaming Lovesongs of the Christmas Spirit, conegut de manera abreviada com Oh Me Oh My. Banhart enregistra les seves primeres obres a casa seva, amb una gravadora de quatre pistes i utilitzant fins i tot el so del seu contestador autom\xc3\xa0tic, al qual li cantava can\xc3\xa7ons quan li arribava la inspiraci\xc3\xb3 tot conduint. _NEWLINE_L\'any 2004 surten dos nous \xc3\xa0lbums: Rejoicing in the Hands i Ni\xc3\xb1o Rojo, que amb la seva atmosfera particular sedueixen la cr\xc3\xadtica i un cert p\xc3\xbablic. El mateix any, Devendra Banhart \xc3\xa9s a la iniciativa de la recopilaci\xc3\xb3 Golden Apples of The Sun, que reuneix els seus amics de l\'escena folk i "antifolk" (CocoRosie, Vetiver, Joana Newsom), contribuint a fer con\xc3\xa8ixer una mica m\xc3\xa9s aquests artistes que comparteixen el mateix desig d\'autenticitat._NEWLINE_El 2005 grava per l\'UNICEF, junt amb altres artistes, el single Do They Know It\'s Hallowe\'en?, una mena de versi\xc3\xb3 par\xc3\xb2dica de la can\xc3\xa7\xc3\xb3 Do They Know It\'s Christmas? que Bob Geldof i Midge Ure havien compost per a Live Aid el 1985 contra la fam a Etiopia.\n_START_SECTION_\nReconeixement\n_START_PARAGRAPH_\nAquell mateix any edita l\'\xc3\xa0lbum Cripple Crow, que amb el seu so m\xc3\xa9s pop esdev\xc3\xa9 un \xc3\xa8xit, sobretot gr\xc3\xa0cies al single I Feel Just Like a Child. Comen\xc3\xa7a una gira pels Estats Units acompanyat per un grup variable de m\xc3\xbasics que es fan anomenar The Queens of Sheba, White Buffalo, Deer Woman Appears, The Cockettes, Mineral Power, etc. Igualment, el 2002 treu un altre disc junt amb Jana Hunter, titulat Devendra Banhart/Jana Hunter._NEWLINE_A partir d\'aqu\xc3\xad crea el segell discogr\xc3\xa0fic Gnomonson, amb el seu amic Andy Cabic del grup Vetiver, per\xc3\xb2 segueix vivint de manera boh\xc3\xa8mia, preocupant-se per la fam, la desforestaci\xc3\xb3 i altres grans problemes del m\xc3\xb3n._NEWLINE_El 2007 surt Smokey Rolls Down Thunder Canyon, disc que ofereix una gran diversitat de sons, transmetent una nova energia comunicativa. El single Carmencita s\'acompanya d\'un clip parodiant l\'est\xc3\xa8tica de les pel\xc2\xb7l\xc3\xadcules de Bollywood on hi apareix la seva companya d\'aleshores, l\'actriu Natalie Portman. _NEWLINE_A la tardor del 2008, Banhart i Greg Rogove publiquen, sota el nom art\xc3\xadstic de Megapuss, un \xc3\xa0lbum titulat Surfing, inspirat en l\'ambient soul i hippie de la Calif\xc3\xb2rnia dels anys 70. El 2009 va participar en el treball de Beck Hansen Songs of Leonard Cohen, i el 27 d\'octubre del mateix anys va publicar l\'\xc3\xa0lbum d\'estudi What Will We Be.'